b'\n_START_ARTICLE_\nHa\xc5\xa1i\xc5\xa1\n_START_SECTION_\nAjalugu\n_START_PARAGRAPH_\nHa\xc5\xa1i\xc5\xa1i suitsetamise kombe t\xc3\xb5id Euroopasse t\xc3\xb5en\xc3\xa4oliselt Napoleoni s\xc3\xb5durid ja Indias t\xc3\xb6\xc3\xb6tanud briti arstid.\n_START_SECTION_\nValmistamine\n_START_PARAGRAPH_\nViljastamata emastaimedelt korjatakse n\xc3\xb5ret eritavad osad, need pressitakse koogitaoliseks massiks ning kuivatatakse. Nii saadakse kanepivaik, mille v\xc3\xa4rv varieerub mustast hallikaspruunini._NEWLINE_Tavaliselt on ha\xc5\xa1i\xc5\xa1 pressitud kookideks, nende kuju v\xc3\xb5ib tootmispiirkonniti olla erinev, kusjuures m\xc3\xb5nikord on need ka kaubam\xc3\xa4rgiga t\xc3\xa4histatud._NEWLINE_Pulbriline ha\xc5\xa1i\xc5\xa1 on v\xc3\xa4helevinud. Ha\xc5\xa1i\xc5\xa1ipulbrit kas neelatakse otse, segatakse joogi sisse v\xc3\xb5i ka suitsetatakse.\n_START_SECTION_\nEestis\n_START_PARAGRAPH_\nIndia kanepi kasvatamine (v\xc3\xa4lja\xc2\xa0arvatud eriloal) ja selle saaduste (seaduse s\xc3\xb5nastuses: narkootiline ja ps\xc3\xbchhotroopne aine) m\xc3\xbc\xc3\xbcmine, edastamine ja tarvitamine (v\xc3\xa4lja arvatud eriloal) on Eestis mistahes kogustes ebaseaduslik ja karistatav kui rahvatervisevastane s\xc3\xbc\xc3\xbctegu.\n_START_SECTION_\nToodang ja konfiskeerimine\n_START_PARAGRAPH_\nKanepivaigu \xc3\xbclemaailmne toodang oli 2004. aastal 7500 tonni ja 2006. aastal hinnanguliselt 6000 tonni. Kanepivaiku toodetakse Afganistanis, Pakistanis, Indias, Nepalis ja Kesk-Aasias ning mitmes SR\xc3\x9c riigis, kuid suurimaks tootjaks peetakse Marokot._NEWLINE_2006. aastal konfiskeeriti (valdavalt L\xc3\xa4\xc3\xa4ne- ja Kesk-Euroopas) 1025 tonni kanepivaiku.'